Απόφαση της Επιτροπής της 30ής Μαρτίου 2004 για την τροποποίηση της απόφασης 96/228/ΕΚ σχετικά με το καθεστώς μακροπρόθεσμων εθνικών ενισχύσεων υπέρ της γεωργίας των βορείων περιοχών της Σουηδίας [κοινοποιηθείσα υπό τον αριθμό Ε(2004) 966] (Το κείμενο στη σουηδική γλώσσα είναι το μόνο αυθεντικό) (2004/291/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 142, Εκτιμώντας τα ακόλουθα: (1) Στις 11 Μαΐου 1995, η Σουηδία, ενεργώντας σύμφωνα με το άρθρο 143 της πράξης προσχώρησης, κοινοποίησε στην Επιτροπή το καθεστώς ενισχύσεων που πρότεινε βάσει του άρθρου 142. (2) Το εν λόγω καθεστώς ενισχύσεων εγκρίθηκε με την απόφαση 96/228/EΚ της Επιτροπής(1). (3) Στις 8 Ιουλίου 2002 και στις 30 Ιουνίου 2003, η Σουηδία ζήτησε από την Επιτροπή να τροποποιηθούν ορισμένα σημεία της απόφασης 96/228/ΕΚ, στη συνέχεια δε, υπέβαλε συμπληρωματικές πληροφορίες για να τεκμηριώσει τα αιτήματά της. (4) Στην ανωτέρω αλληλογραφία, η Σουηδία ζήτησε να αυξηθούν ορισμένα ποσά μοναδιαίας ενίσχυσης. Στις σχετικές τροποποιήσεις λαμβάνεται υπόψη η μεταβολή του ύψους των εξισωτικών αποζημιώσεων και δεν υπάρχει πιθανότητα να αυξηθεί η συνολική στήριξη εξαιτίας τους. (5) Από την εμπειρία προκύπτει ότι το προληπτικό μέτρο για την αποτροπή ενδεχόμενης αύξησης της παραγωγής των προϊόντων για τα οποία χορηγούνται ενισχύσεις δεν είναι πλέον αναγκαίο. Επιπλέον, η επιβολή περιορισμών στα ποσά ενίσχυσης και στον αριθμό των μονάδων που καλύπτονται από τις ενισχύσεις εξυπηρετεί την ίδια ανάγκη. (6) Τα προβλεπόμενα ποσοστά κοινοτικής ενίσχυσης έχουν τροποποιηθεί. Ως εκ τούτου, δεν εξυπηρετούν πλέον τον αρχικό σκοπό και δεν χρειάζεται να προκαθορίζονται. (7) Η απόφαση 96/228/EΚ πρέπει να τροποποιηθεί αναλόγως. (8) Λαμβάνοντας υπόψη τη φύση και το αντικείμενο των τροποποιήσεων και μετά από αίτηση της Σουηδίας, πρέπει να προβλεφθεί έναρξη ισχύος των εν λόγω τροποποιήσεων την 1η Ιανουαρίου 2003, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 96/228/EΚ τροποποιείται ως εξής: 1. Στο άρθρο 2, η παράγραφος 2 διαγράφεται. 2. Στο άρθρο 3 παράγραφος 1, το τρίτο εδάφιο αντικαθίσταται από το ακόλουθο κείμενο:"Οι ενισχύσεις εγκρίνονται, λαμβανομένων υπόψη των κοινοτικών ενισχύσεων και δεν χορηγούνται σε καμία περίπτωση με βάση την παραγόμενη ποσότητα, με εξαίρεση τις ενισχύσεις για το αγελαδινό γάλα." 3. Στο άρθρο 4 το τρίτο εδάφιο διαγράφεται. 4. Το άρθρο 6 αντικαθίσταται από το ακόλουθο κείμενο: "Άρθρο 6 Σε περίπτωση αναθεώρησης της παρούσας απόφασης από την Επιτροπή, ειδικότερα με γνώμονα την πορεία της αξίας του εθνικού νομίσματος ή την εξέλιξη των κοινοτικών ενισχύσεων, κάθε τροποποίηση των ενισχύσεων που εγκρίνονται με την παρούσα απόφαση ισχύει μόνον από το επόμενο εκείνου κατά το οποίο εγκρίνεται η τροποποίηση έτος." 5. Τα παραρτήματα II και V διαγράφονται. 6. Το παράρτημα III αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση εφαρμόζεται από την 1η Ιανουαρίου 2003. Άρθρο 3 Η παρούσα απόφαση απευθύνεται στο Βασίλειο της Σουηδίας. Βρυξέλλες, 30 Μαρτίου 2004.

[Source: multi_eurlex | Tokens: 2824]